Post salutationem. Aldererwirdigiste und erwirdigen in Got vadere, gestrenghe, hochachtbaren und wolduchtigen guden gonre und frunde. Juwer aller herlicheit breff, vormeldende, wo se in vorfaringe gekamen syn, wy itliken undersaten eres ledematen unde medebroders, des gestrengen hern Erick Turszen, ritters, hovetman up Wiborch, und em sulves hebben etlike gudere in behinderinge gebracht etc. unlanges an uns geverdiget, hebben wy alles inholdes to guder mathe wol vornamen etc. Hirup vogen wy juwer aller herlicheide demodigen unde fruntliken weten, dat uns sodane clachte und anbringent gantz unbewust is, nicht wetende, worane wy mit willen edder weten des gestrengen heren edder synen undersaten in eren guderen wrighe besperinghe offte vorhinderinghe gedan hebben, den wy alleweghe na bogerte ere guder to behoff unde baven nottroffticheit des gebedes to Wiborch und sus in allen steden und jegenoden eres achtbaren rikes to Zweden, in und uth unszer stad to kopende und vorkopende vorgunt und gestadet hebben, szo dat alles unsze fruntliken breve, dickemals an den gemelten heren hovetman vorschicket, wol medebringen unde endecken, wen de vor ogen kamen magen. Biszunder wes wii in desser Russchen veyde, to vorbade unszes gnedigen heren mesters unde susz na recesse der gemenen hansesteder mit etliken ranevars unde vorwegen personen eyn del unser egenen ingeboren borgerkinder, alsze nemliken Hans Meckingh itzunder to Wiborch vorkerende, vormetene und ungeborlike kopenschop to vorachtinge der vorbade, den gemenen steden mit den Russen ovende bynnen unser stad to underholde der recesse vorgenamen hebben, de nu schulen under bescherme dessulven hern hovetmans, vorhapen uns nicht, juwer herlicheit effte nemandes des rates to Zweden ingeseten heren edder undersaten darynne to wedderne offte entegen dan hebben, jodoch in anders merer andacht geschen, biszunder sommighe arrestatie gedan hebben, den vorkopers sodaner Russchen guder umme to vormeldende dejenne, de en de affgebutet edder vorkofft hebben, wente id den unszen und den ingesetenen borgeren und copgeszellen der hensze sodan ware to kopende vorbaden is. Unde up dat desulven vorwegene personen und ranevars de ere vorkopers nicht melden willen, syn hir ere gudere tor stede beleven, wenner den saken noch schut, werden en desulven ere gudere wol frii und losz gelaten. Wolden ock ungerne dan billick im rechte is begeren, offte juwer aller herlicheit samptliken offte biszunderen worynne entiegen to synde befunden werden mit unsen mynsten dancke gedenken in werken, bisunder to allen eren begerten, willen und wolgevallen hertliken und denstliken to erschinende geneget syn, kennet Got almechtich etc.